**Vendim nr. 55 datë 19.03.2018**

Kolegji i Gjykatës Kushtetuese të Republikës së Shqipërisë, i përbërë nga:

Fatmir Hoxha, Anëtar i Gjykatës Kushtetuese

Fatos Lulo, Anëtar i “ “

Gani Dizdari, Anëtar i “ “

në datën 19.03.2018 mori në shqyrtim paraprak kërkesën me nr.55 Akti, që i përket

**KËRKUES: DYLBER UKU**

**Subjekt i interesuar:**

**INSPEKTORATI NDËRTIMOR E URBANISTIK KOMBËTAR**

**OBJEKTI: Shfuqizimi si i papajtueshëm me Kushtetutën i vendimit nr.3603, datë 06.09.2017 të Gjykatës Administrative të Apelit.**

**BAZA LIGJORE:** Nenet 42, 131/1/f dhe 134/1/i të Kushtetutës së Republikës së Shqipërisë; neni 6 i Konventës Evropiane për të Drejtat e Njeriut; ligji nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, i ndryshuar.

Kolegji i Gjykatës Kushtetuese (Kolegji), pasi shqyrtoi kërkesën, dokumentet shoqëruese dhe diskutoi çështjen në tërësi,

**V Ë R E N:**

**I**

1.Gjykata Administrative e Rrethit Gjyqësor Tiranë, me vendimin nr.688, datë 16.02.2015, ka vendosur: *“Rrëzimin e kërkesëpadisë së paditësit Dylber Uku për objektin pezullim i ekzekutimit të vendimit dënim me gjobë dhënë nga Inspektorati Ndërtimor Urbanistik Kombëtar. Anulimin e vendimit nr.24, datë 14.11.2014 dënim me gjobë.”.*

2. Gjykata Administrative e Apelit, me vendimin nr.3603, datë 06.09.2017, ka vendosur: *“Lënien në fuqi të vendimit nr.688, datë 16.02.2015 të Gjykatës Administrative të Rrethit Gjyqësor Tiranë.”.*

3. Kundër këtij vendimi nuk lejohet rekurs.

**II**

4. Kërkuesi i është drejtuar Gjykatës Kushtetuese për shfuqizimin evendimit sipas objektit, duke pretenduar se gjykata nuk ka interpretuar drejt ligjin dhe se vendimi është i paarsyetuar.

**III**

**Vlerësimi i Kolegjit**

*A. Për legjitimimin e kërkuesit*

5. Kolegji vlerëson se kërkuesi legjitimohet *ratione personae,* pasi parashikohet si subjekt nga neni 134/1/i i Kushtetutës së Republikës së Shqipërisë**.** Në lidhje me legjitimimin *ratione temporis,* bazuar në nenin 71/a, pika 1/b, të ligjit nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar, afati për paraqitjen e ankimit kushtetues individual është 4 muaj nga konstatimi i cenimit.

6. Kolegji konstaton se vendimi i Gjykatës Administrativ të Apelit është marrë në datën 06.09.2017, ndërsa kërkesa para Gjykatës është paraqitur në datën 18.01.2018, pra jashtë afatit 4-mujor që parashikon ligji. Kërkuesi nuk ka paraqitur asnjë provë lidhur me marrjen dijeni të vendimit objekt kërkese.

7. Për sa më sipër, Kolegji çmon se kërkuesi nuk legjitimohet *ratione temporis* për t`iu drejtuar Gjykatës Kushtetuese dhe kërkesa nuk mund të pranohet për shqyrtim në seancë plenare.

**PËR KËTO ARSYE,**

Kolegji i Gjykatës Kushtetuese të Republikës së Shqipërisë, në bazë të nenit 31/a, pika 2, shkronja “ç”, të ligjit nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar,

**V E N D O S I:**

* Moskalimin e çështjes për shqyrtim në seancë plenare.